Predkladacia správa

	Ministerstvo spravodlivosti Slovenskej republiky ako ústredný orgán štátnej správy pre väzenstvo predkladá Informatívnu správu o plnení aktualizovanej Koncepcie väzenstva v Slovenskej republiky.

	Koncepcia väzenstva v Slovenskej republike bola prijatá vládou Slovenskej republiky uznesením č. 897 zo dňa 7. decembra 1993 ako základný programový dokument, ktorý mal vytvoriť priestor na celkovú transformáciu väzenstva na Slovensku a jeho ďalší rozvoj. Koncepcia bola aktualizovaná z dôvodov nového územného a správneho usporiadania a dopracovaná o nové úlohy. Informatívna správa o plnení aktualizovanej Koncepcie sa predkladá na rokovanie vlády na základe Plánu práce vlády na rok 2006.

	Informatívna správa sa zaoberá plnením uznesení vlády :

•	č. 640 zo dňa 30. 6. 2004 k Správe o plnení aktualizovanej koncepcie,
•	č. 58 zo dňa 19. 1. 2005 k Správe o vyhodnotení súčasného stavu ubytovacích kapacít ústavov na výkon väzby a ústavov na výkon trestu odňatia slobody,
•	č. 967 zo dňa 8. 10. 2003 k systemizácii početných stavov príslušníkov zboru a zamestnancov zboru na rok 2004, 
•	č. 963  zo dňa 13. 10. 2004  k systemizácii početných stavov príslušníkov zboru a zamestnancov zboru na rok 2005 a 
•	plnením  úloh z aktualizovanej koncepcie a zo súvisiacich schválených koncepčných materiálov za roky 2004 a  2005. 

Informatívnu správu spracovalo Generálne riaditeľstvo Zboru väzenskej a justične stráže. Zbor v hodnotenom období riešil náročné a zložité úlohy, najmä v oblasti legislatívneho, organizačného, personálneho a ekonomického zabezpečenia a podmienok bezpečnosti, pri zvýšenom počte obvinených a odsúdených.

	Aplikácia nových zákonov o výkone väzby a výkone trestu odňatia slobody vzhľadom na reálny technický stav a opotrebovanosť zvereného majetku štátu v správe ústavov si vyžaduje zvýšenie výdavkov štátneho rozpočtu zboru a získanie aj iných mimorozpočtových zdrojov vrátane prostriedkov z Európskej únie a z Európskeho hospodárskeho priestoru, príp. zdrojov súkromného kapitálu. 

Predpokladané zvýšené výdavky na aplikáciu zákona o výkone väzby predstavujú sumu 138 457 tis. Sk a na aplikáciu zákona o výkone trestu predstavujú sumu 29 734 tis. Sk ročne.